ኢትዮጵያ ለኢንቨስተሮች የምታደርገውን ድጋፍ አጠናክራ ትቀጥላለች
ኢትዮጵያ ለኢንቨስተሮች የምታደርገውን ድጋፍ አጠናክራ እንደምትቀጥል የኢፌዲሪ ፕሬዘዳንት ዶክተር ሙላቱ ተሾመ አስታወቁ። የኳታሩ ልዑል በኢትዮጵያ የተለያዩ አካባቢዎች በ500 ሚሊዮን ዶላር በኢንቨስትመንት መስኮች ለመሰማራት ዝግጅታቸውን ማጠናቀቃቸውን ይፋ አደረጉ፡፡ፕሬዚዳንቱ በልኡል ፉሃድ አህመድ የሚመራውን የኳታር የቢዝነስ ልኡካን ቡድን በጽህፈት ቤታቸው ተቀብለው አነጋግረዋል።በውይይቱ ላይ ኢትዮጵያና ኳታር ካላቸው ቅርበት አንፃር ጥብቅ የኢንቨስትመንት ግንኙነት ቢፈጥሩ የኳታር ባለሃብቶች ትርፋማ እንደሚሆኑ ፕሬዚዳንቱ ለልኡካን ቡድኑ ገልፀውላቸዋል።ኢትዮጵያ ለኢንቨስትመንት ካላት ተፈጥሯዊ ምቹ ሁኔታ ባሻገር መንግስት ልዩ ድጋፍና ክትትል እንደሚያደርግላችውም ፕሬዚዳንቱ ማስረዳታቸውን ውይይቱን የተከታተሉት የጽህፈት ቤቱ ቃል አቀባይ አስታውቀዋል።የኳታሩ ልኡካን መሪ ልኡል ፉሃድ አህመድ በበኩላቸው በአገሪቱ ያሉ የኢንቨስትመንት አካባቢዎችን ተዘዋውረው በማየታቸውና  በተደረገላቸው አቀባበል መደሰታቸውን ገልፀዋል።ልኡሉ በአገሪቱ በሚገኙ የተለያዩ ቦታዎች በ500 ሚሊዮን ዶላር የኢንቨስትመንት ካፒታል በአራት ፕሮጀክቶች ላይ ለመሰማራት ዝግጅታቸውን እንደጨረሱም በውይይቱ ላይ ተናግረዋል።ተዘዋውረው ከጎበኟቸው የኢንቨስትመንት ቦታዎች መካከልም በድሬዳዋ የሲሚንቶ ፋብሪካ፣ በባህር ዳር የስኳር ፋብሪካ፣ በሐረር ዘመናዊ የከብት ማድለብና የእርድ አገልግሎት እንደሚጀምሩም ገልፀዋል።የልኡኩ መሪ ለሚጀምሩት የኢንቨስትመንት ፕሮጀክቶች የኢትዮጵያ መንግስት ተገቢውን ድጋፍ እንዲያደርግላቸው ጠይቀው ሮዝ ኦይል የተባለ የፀረ-ወባና የኮስሞቲክስ ማምረቻ እንደሚያቋቁም አስታውቀዋል።የኢንቨስትመንት ፕሮጀክቱን ለመጀመር ከቻይና ኩባንያ ጋር ውል መፈፀማቸውን የገለፁት ልኡል ፉሃድ በፍጥነት አስፈላጊውን ቅድመ ሁኔታ በማጠናቀቅ ወደ ስራ እንደሚገቡም ገልፀዋል።ስለ ኢትዮጵያ የኢንቨስትመንት ምቹ ሁኔታ በኳታር ከሚገኘው የኢትዮጵያ ኤምባሲ ያገኙት መረጃ ፕሮጀክቱን ለመጀመር እንዳነሳሳቸውና በአገሪቱ ባገኙት መስተንግዶ መደሰታቸውንም ገልፀዋል።ኢትዮጵያ ካላት ተፈጥሯዊ ምቹ ሁኔታና የአገሪቱ መንግስት ከሚያደርገው ልዩ የኢንቨሰትመንት ድጋፍ ጋር ተያይዞ ወደ አገሪቱ የሚገባው የውጭ ኢንቨስትመንት ፍሰት እየጨመረ ነው ሲል ኢዜአ ዘግቧል።